....inkella jmorru fil-Qorti Maltija jew inkella fil-Qorti Ewropea tad-Drittijiet tal-Bniedem Il-familja ta' Daphne Caruana Galizia għamlu appell biex il-Prim Ministru Joseph Muscat jistabilixxi inkjesta pubblika fl-assasinju ta' Caruana Galizia, f'dik li qed isejħu bħala l-aħħar attentat qabel jidħlu l-Qorti u jieħdu passi ulterjuri. Il-familja qed tgħid illi huma appoġġjati minn opinjoni legali li tikkonkludi illi l-inkjesta għandha ssir mill-aktar fis possibbli u taħt l-obbligazzjonijiet tal-Konvenzjoni Ewropea tad-Drittijiet tal-Bniedem. Paul Caruana Galizia sostna illi l-familja tiegħu kellha tiġi sfurzata titla' l-Qorti biex tneħħi lil Silvio Valletta mill-investigazzjoni kriminali, "familja ta' ġurnalista maqtula m'għandhiex għalfejn toqgħod terġa titla' l-Qorti biex Malta tkun konformi mal-liġi, imma jekk ikun hemm bżonn nerġgħu nagħmlu dan, nagħmluh mingħajr dewmien." L-istess qal l-avukat tal-familja Tony Murphy minn Bhatt Murphy li sostna illi din hija l-aħħar talba qabel il-familja tmur quddiem il-Qrati Maltin u jekk hemm bżonn quddiem il-Qorti Ewropea tad-drittijiet tal-Bniedem.